Forslag til RÅDETS AFGØRELSE af . . .

om Fællesskabets holdning i associeringsrådet vedrørende Den Slovakiske Republiks detagelse i Fællesskabets programmer på det kulturelle område (98/C 182/08)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 128, stk. 3, sammenholdt med artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Slovakiske Republik på den anden side trådte i kraft den 1. juli 1996;

i henhold til artikel 1 i tillægsprotokollen kan Den Slovakiske Republik deltage i Fællesskabets rammeprogrammer, særprogrammer, projekter eller andre foranstaltninger også på det kulturelle område, og i henhold til artikel 2 skal vilkårene og betingelserne for Den Slovakiske Republiks deltagelse i de i artikel 1 nævnte aktiviteter fastlægges af associeringsrådet;

Europa-Parlamentets og Rådets afgørelse nr. 719/96/EF af 29. marts 1996 om iværksættelse af et program til støtte for kunstneriske og kulturelle arrangementer med en europæisk dimension (i det følgende benævnt »Kalejdoskop«) (1), særlig artikel 4, Europa-Parlamentets og Rådets afgørelse nr. 2085/97/EF af 6. oktober 1997 om et program for støtte til bøger og læsning, herunder oversættelse (i det følgende benævnt »Ariane«) (2), særlig artikel 4, og Europa-Parlamentets og Rådets afgørelse nr. 2228/97/EF af 13. oktober 1997 om et EF-handlingsprogram for kulturarven (i det følgende benævnt »Raphael«) (3), særlig artikel 6, fastsætter, at disse programmer er åbne for deltagelse af de associerede centraleuropæiske lande på de betingelser, der er fastlagt i tillægsprotokollerne til associeringsaftalerne, for deltagelse i EF-programmer -

TRUFFET FØLGENDE AFGØRELSE:

Den holdning, der bør indtages af Fællesskabet i det associeringsråd, der er oprettet i kraft af Europaaftalen mellem De Europæiske Fællesskaber og deres medlemsstater på den ene side og Den Slovakiske Republik på den anden side, vedrørende Den Slovakiske Republiks deltagelse i Fællesskabets programmer på det kulturelle område, er baseret på udkastet til associeringsrådets afgørelse, der er bilagt denne afgørelse.

Udfærdiget i . . .

På Rådets vegne

. . .

(1) EFT L 99 af 20.4.1996, s. 20.

(2) EFT L 291 af 24.10.1997, s. 26.

(3) EFT L 305 af 8.11.1997, s. 31.

Udkast til AFGØRELSE Nr. . . ./. . TRUFFET AF ASSOCIERINGSRÅDET EF-DEN SLOVAKISKE REPUBLIK den . . . om fastlæggelse af vilkårene og betingelserne for Den Slovakiske Republiks deltagelse i EF-programmer på det kulturelle område

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Slovakiske Republik på den anden side (1),

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Slovakiske Republik på den anden side vedrørende Den Slovakiske Republiks deltagelse i Fællesskabets programmer (2), særlig artikel 1 og 2, og

ud fra følgende betragtninger:

I henhold til artikel 1 i tillægsprotokollen kan Den Slovakiske Republik deltage i Fællesskabets rammeprogrammer, særprogrammer, projekter eller andre foranstaltninger, bl. a. på det kulturelle område;

i henhold til artikel 2 i nævnte tillægsprotokol skal vilkårene og betingelserne for Den Slovakiske Republiks deltagelse i de i artikel 1 nævnte aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Den Slovakiske Republik deltager i Det Europæiske Fællesskabs programmer Kalejdoskop, Ariane og Raphael i henhold til de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse gælder i programmernes løbetid.

Artikel 3

Denne afgørelse træder i kraft den første dag i måneden efter dens vedtagelse.

Udfærdiget i . . .

På associeringsrådets vegne

. . .

Formand

(1) EFT L 359 af 31.12.1994.

(2) EFT L 115 af 9.5.1996.

BILAG I

VILKÅR OG BETINGELSER FOR DEN SLOVAKISKE REPUBLIKS DELTAGELSE I PROGRAMMERNE KALEJDOSKOP, ARIANE OG RAPHAEL

1. Den Slovakiske Republik deltager i alle aktiviteter under programmerne Kalejdoskop, Ariane og Raphael (i det følgende benævnt »programmerne«) i overensstemmelse med målene, kriterierne, procedurerne og tidsplanerne i Europa-Parlamentets og Rådets afgørelse nr. 719/96/EF af 29. marts 1996 om iværksættelse af et program til støtte for kunstneriske og kulturelle arrangementer med en europæisk dimension (i det følgende benævnt »Kalejdoskop«), Europa-Parlamentets og Rådets afgørelse nr. 2085/97/EF af 6. oktober 1997 om et program til støtte for bøger og læsning, herunder oversættelse (i det følgende benævnt »Ariane«), og Europa-Parlamentets og Rådets afgørelse nr. 2228/97/EF af 13. oktober 1997 om et EF-handlingsprogram for kulturarven (i det følgende benævnt »Raphael«), medmindre andet er fastsat i denne afgørelse.

2. Vilkårene og betingelserne for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Den Slovakiske Republik er de samme som dem, der finder anvendelse for berettigede institutioner, organisationer og enkeltpersoner i Fællesskabet.

3. For at sikre programmernes fællesskabsdimension skal tværnationale projekter og aktiviteter, der foreslås af Den Slovakiske Republik, omfatte et mindsteantal partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmerne.

4. Den Slovakiske Republik indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i programmerne (se bilag II). Associeringsudvalget kan i fornødent omfang justere dette bidrag.

5. Fællesskabets medlemsstater og Den Slovakiske Republik vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der er berettigede i henhold til programmerne, og som rejser mellem Den Slovakiske Republik og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

6. Uden at dette berører Kommissionens og Det Europæiske Fællesskabs Revisionsrets ansvar for overvågning og evaluering af programmerne i overensstemmelse med afgørelserne om Kalejdoskop, Ariane og Raphael (henholdsvis artikel 8, 8 og 10), evalueres Den Slovakiske Republiks deltagelse i programmerne løbende på grundlag af et partnerskab mellem Den Slovakiske Republik og Kommissionen for De Europæiske Fællesskaber. Den Slovakiske Republik vil forelægge Kommissionen de fornødne rapporter og medvirke ved andre særlige aktiviteter, som Fællesskabet tager initiativ til i denne sammenhæng.

7. Uden at dette berører procedurerne i artikel 5 i afgørelsen om Kalejdoskop, artikel 5 i afgørelsen om Ariane og artikel 7 i afgørelsen om Raphael, vil Den Slovakiske Republik blive indbudt til koordinationsmøder om alle spørgsmål verdrørende gennemførelsen af denne afgørelse forud for de ordinære møder i programudvalgene. Kommissionen informerer Den Slovakiske Republik om resultaterne af disse ordinære møder.

8. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmet, skal være et af Fællesskabets officielle sprog.

BILAG II

DEN SLOVAKISKE REPUBLIKS FINANSIELLE BIDRAG TIL KALEJDOSKOP, ARIANE OG RAPHAEL

1. Den Slovakiske Republiks finansielle bidrag omfatter:

- finansiel støtte fra programmerne til slovakiske deltagere

- supplerende administrative udgifter i tilknytning til Kommissionens styring af programmerne, der hidrører fra Den Slovakiske Republiks deltagelse.

2. For hvert regnskabsår må summen af tilskud og enhver anden økonomisk støtte, som slovakiske støttemodtagere opnår fra programmerne, ikke overstige det bidrag, som Den Slovakiske Republik indbetaler, efter fradrag af de ekstra administrationsudgifter.

Hvis det bidrag, som Den Slovakiske Republik har betalt til De Europæiske Fællesskabers almindelige budget, efter fradrag af de ekstra administrationsudgifter, viser sig at være større end summen af tilskud og anden økonomisk støtte, som slovakiske støttemodtagere opnår fra programmerne, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Den Slovakiske Republik.

3. Kalejdoskop

Den Slovakiske Republiks årlige bidrag er på 45 103 ECU fra 1998. Af dette beløb dækker 2 951 ECU de supplerende administrationsudgifter i forbindelse med Kommissionens forvaltning af programmet som følge af Den Slovakiske Republiks deltagelse.

4. Ariane

Den Slovakiske Republiks årlige bidrag er på 12 813 ECU fra 1998. Af dette beløb dækker 838 ECU de supplerende administrationsudgifter i forbindelse med Kommissionens forvaltning af programmet som følge af Den Slovakiske Republiks deltagelse.

5. Raphael

Den Slovakiske Republiks årlige bidrag er på 55 353 ECU fra 1998. Af dette beløb dækker 3 621 ECU de supplerende administrationsudgifter i forbindelse med Kommissionens forvaltning af programmet som følge af Den Slovakiske Republiks deltagelse.

6. Finansforordningen verdrørende Fællesskabets almindelige budget finder også anvendelse på forvaltningen af bidraget fra Den Slovakiske Republik.

Ved denne afgørelses ikrafttræden og i begyndelsen af hvert år sender Kommissionen Den Slovakiske Republik en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag vil blive udtrykt i ecu og skal indbetales til en af Kommissionens ecu-bankkonti.

Den Slovakiske Republik indbetaler senest tre måneder efter, at indkaldelsen af midler er afsendt, sit bidrag til dækningen af de årlige udgifter i henhold til denne afgørelse i overensstemmelse med indkaldelsen af midler. Enhver forsinkelse ved betalingen af bidraget vil medføre, at Den Slovakiske Republik skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde i den måned, der rummer forfaldsdagen, for operationer i ecu, forhøjet med 1,5 procentpoint.

7. Den Slovakiske Republik betaler de supplerende administrative udgifter, der er omtalt under punkt 3, 4 og 5, over landets nationale budget.

8. For 1998 betaler Den Slovakiske Republik 50 % af de resterende omkostninger ved sin deltagelse i Kalejdoskop, Ariane og Raphael fra sit nationale budget og 50 % fra sit nationale PHARE-program i overensstemmelse med de sædvanlige PHARE-programmeringsprocedurer.

For 1999 betaler Den Slovakiske Republik 50 % af de resterende omkostninger ved sin deltagelse i Raphael fra sit nationale budget og 50 % fra sit nationale PHARE-program i overensstemmelse med de sædvanlige PHARE-programmeringsprocedurer.

For 2000 gælder for Den Slovakiske Republiks deltagelse i Raphael samme fordeling som i 1999 afhængigt af, hvilke budgetbevillinger der er til rådighed i Fællesskabet og Den Slovakiske Republik.